Priekšlikums PADOMES ĪSTENOŠANAS LĒMUMS ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu /* COM/2013/0609 final - 2013/0299 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas, nolūkā vienkāršot PVN iekasēšanas procedūru vai novērst noteiktu veidu nodokļa nemaksāšanu vai izvairīšanos no nodokļa maksāšanas. Vēstulē, kas Komisijā reģistrēta 2013. gada 8. aprīlī, Itālijas Republika pieprasīja atļauju turpināt no nodokļa atbrīvot nodokļa maksātājus līdz konkrētai apgrozījuma robežvērtībai un palielināt minēto robežvērtību no EUR 30 000 līdz EUR 65 000. Saskaņā ar PVN direktīvas 395. panta 2. punktu Komisija 2013. gada 10. jūnija vēstulē informēja pārējās dalībvalstis par Itālijas Republikas pieprasījumu. Komisija 2013. gada 14. jūnija vēstulē paziņoja Itālijas Republikai, ka tās rīcībā ir visa vajadzīgā informācija, lai izvērtētu pieprasījumu. Vispārīgais konteksts PVN direktīvas XII sadaļas 1. nodaļā dalībvalstīm paredzēta iespēja mazajiem uzņēmumiem piemērot īpašus režīmus, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt PVN, kas samaksāts par iegādēm. Šo pasākumu pirmoreiz ieviesa saskaņā ar noteikumiem Padomes Direktīvas 67/228/EEK[1] 14. pantā. Tomēr dalībvalstis, kuras nav izmantojušas minētajos noteikumos paredzēto izvēles iespēju, saskaņā ar 24. panta 2. punkta b) apakšpunktu Direktīvā 77/388/EEK, kas tagad pārstrādāts kā PVN direktīvas 285. panta pirmā daļa, turpmāk var atbrīvot no PVN tikai tādus nodokļa maksātājus, kuru gada apgrozījums nav lielāks par EUR 5000. Itālijas Republika nav izmantojusi Padomes Direktīvas 67/228/EEK 14. pantā paredzēto izvēles iespēju. Tā kā ievērojamam skaitam nodokļa maksātāju ir ļoti mazs gada apgrozījums, Itālijas Republika 2007. gadā pieprasīja atļauju piemērot atkāpi, lai mazajiem tirgotājiem vienkāršotu PVN pienākumus un valsts nodokļu administrācijai atvieglotu nodokļu iekasēšanu, atbrīvojot no nodokļa tādus nodokļa maksātājus, kuru gada apgrozījums nav lielāks par EUR 30 000 Šo atkāpi atļāva piemērot līdz 2010. gada 31. decembrim ar Padomes Lēmumu 2008/737/EK[2], šo termiņu vēlāk pagarinot līdz 2013. gada 31. decembrim ar Padomes Lēmumu 2010/688/ES[3]. Tagad Itālijas Republika ir pieprasījusi līdz 2016. gada 31. decembrim pagarināt minēto pasākumu, kas nodokļa maksātājiem ir fakultatīvs. Itālijas Republika arī pieprasījusi līdz EUR 65 000 palielināt gada apgrozījuma robežvērtību. Palielinot šo robežvērtību, Itālija dara pieejamu minēto pasākumu lielākam MVU skaitam. Tas ir saskaņā ar mērķiem Komisijas paziņojumā “Vispirms domāt par mazākajiem” Eiropas Mazās uzņēmējdarbības akts (COM(2008) 394 2008. gada 25. jūnijs), kurā dalībvalstis aicinātas likumdošanā ņemt vērā MVU īpatnības, tādējādi vienkāršojot spēkā esošo regulējumu. Turklāt, piemērojot pasākumu un veicot tā uzraudzību, nav konstatētas problēmas. Komisija 2004. gada 29. oktobra priekšlikumā direktīvai par PVN pienākumu vienkāršošanu (COM(2004) 728 galīgā redakcija[4]) iekļāva noteikumus, kuru mērķis ir atļaut dalībvalstīm atbrīvot no nodokļa tādus nodokļa maksātājus, kuru gada apgrozījums nepārsniedz EUR 100 000 robežvērtību, un noteica, ka šo robežvērtību katru gadu var atjaunināt. Tomēr šajā posmā Padome vēl nav panākusi vienošanos par minēto priekšlikumu. Saskaņā ar informāciju, ko sniegusi Itālijas Republika, pasākuma ietekme uz iekasētajiem nodokļu ieņēmumiem galapatēriņa stadijā būs nenozīmīga. Tāpēc ierosināts pagarināt atkāpi uz vēl vienu termiņu līdz 2016. gada 13. decembrim vai līdz laikam, kad stājas spēkā direktīva par gada apgrozījuma robežvērtībām, līdz kurām nodokļa maksātājus var atbrīvot no PVN, atkarībā no tā, kas iestāsies agrāk, un palielināt robežvērtību līdz EUR 65 000. Spēkā esošie noteikumi priekšlikuma jomā Komisija 2004. gadā izteica priekšlikumu cita starpā līdz EUR 100 000 palielināt gada apgrozījuma robežvērtību, kuru dalībvalstis var piemērot (COM(2004) 728 galīgā redakcija[5]), atbrīvojot nodokļa maksātājus no PVN. Minēto priekšlikumu joprojām izskata Padomē. Komisija uzskata, ka vidējā termiņā minētā priekšlikuma pieņemšana būtu piemērotāks risinājums par nestrukturētu pieeju, kas balstās uz atsevišķām atkāpēm. Tādēļ Komisija aicina Padomi atsākt sarunas par minēto priekšlikumu. Atbilstība pārējiem Savienības politikas virzieniem un mērķiem Pasākums ir saskaņā ar Savienības mērķiem attiecībā uz mazajiem uzņēmumiem, kā izklāstīts Komisijas paziņojumā “Vispirms domāt par mazākajiem” – Eiropas Mazās uzņēmējdarbības akts (COM(2008) 394, 2008. gada 25. jūnijs). 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Lēmuma mērķis ir turpināt vienkāršošanas pasākumu, ar ko atceļ daudzus PVN pienākumus uzņēmumiem, kuru gada apgrozījums nepārsniedz noteiktu robežvērtību, un palielināt šo robežvērtību no EUR 30 000 līdz EUR 65 000. Šī ietekme jebkurā gadījumā būs neliela, jo ir ierobežots gan atkāpes piemērošanas laiks, gan tās joma. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Atļauja Itālijas Republikai turpināt piemērot atkāpi no Direktīvas 2006/112/EK attiecībā uz vienkāršošanas pasākuma ieviešanu uzņēmumiem, kuru gada apgrozījums nepārsniedz noteiktu robežvērtību, un palielināt šo robežvērtību līdz EUR 65 000 Juridiskais pamats PVN direktīvas 395. pants. 4. IETEKME UZ BUDŽETU Priekšlikums neietekmē Savienības budžetu, jo Itālija veiks kompensācijas aprēķinu saskaņā ar Padomes Regulas (EEK, Euratom) 1553/89[6] 6. pantu. 5. IZVĒLES ELEMENTI Priekšlikumā ir iekļauta turpināmības klauzula. 2013/0299 (NLE) Priekšlikums PADOMES ĪSTENOŠANAS LĒMUMS ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[7] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Vēstulē, kas Komisijā reģistrēta 2013. gada 8. aprīlī, Itālija pieprasīja atļauju pasākumam, ar ko atkāpjas no Direktīvas 2006/112/EK 285. panta, lai turpinātu atbrīvot no nodokļa konkrētus nodokļa maksātājus, kuru gada apgrozījums ir mazāks par konkrētu robežvērtību, un palielināt minēto robežvērtību no EUR 30 000 līdz EUR 65 000. Ar tādu pasākumu minētie nodokļa maksātāji būtu atbrīvoti no dažiem vai visiem pienākumiem attiecībā uz pievienotās vērtības nodokli (PVN), kuri minēti Direktīvas 2006/112/EK XI sadaļas 2.–6. nodaļā. (2) Komisija 2013. gada 10. jūnija vēstulē informēja pārējās dalībvalstis par Itālijas pieprasījumu. Komisija 2013. gada 14. jūnija vēstulē paziņoja Itālijai, ka tās rīcībā ir visa informācija, kas vajadzīga, lai izvērtētu pieprasījumu. (3) Dalībvalstīm jau ir pieejams īpašs režīms mazajiem uzņēmumiem saskaņā ar Direktīvas 2006/112/EK XII sadaļu. Pagarinātais pasākums izdara atkāpi no minētās direktīvas 285. panta tikai tiktāl, ciktāl gada apgrozījuma robežvērtība režīmam ir lielāka par EUR 5000 robežvērtību. (4) Ar Padomes 2008. gada 15. septembra Lēmumu 2008/737/EK[8] Itālijai atkāpes veidā līdz 2010. gada 31. decembrim atļāva no nodokļa atbrīvot nodokļa maksātājus, kuru gada apgrozījums nav lielāks par EUR 30 000. Pēc tam ar Padomes Lēmumu 2010/688/ES[9] minētās atkāpes piemērošanu pagarināja līdz 2013. gada 31. decembrim. Ņemot vērā to, ka šī robežvērtība samazinājusi PVN pienākumus mazākiem uzņēmumiem, būtu jāatļauj Itālijai piemērot minēto pasākumu vēl vienu ierobežotu laikposmu un palielināt minēto robežvērtību līdz EUR 65 000. Nodokļa maksātājiem aizvien būs iespēja izvēlēties parasto PVN režīmu. (5) Lai minēto pasākumu darītu pieejamu lielākam MVU skaitam, tādējādi ievērojot mērķus Komisijas paziņojumā “Vispirms domāt par mazākajiem” Eiropas Mazās uzņēmējdarbības akts (COM(2008) 394 2008. gada 25. jūnijs), būtu jāatļauj Itālijai no EUR 30 000 līdz EUR 65 000 palielināt gada apgrozījuma robežvērtību, līdz kurai konkrēti nodokļa maksātāji var tikt atbrīvoti no PVN. (6) Komisija 2004. gada 29. oktobra priekšlikumā direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības[10], iekļāva noteikumus, kuru mērķis ir atļaut dalībvalstīm palielināt PVN atbrīvojuma režīmam piemērojamo gada apgrozījuma robežvērtību līdz EUR 100 000 vai līdz šīs summas ekvivalentam valsts valūtā, paredzot iespēju šo robežvērtību katru gadu atjaunināt. Itālijas iesniegtais pagarinājuma pieprasījums ir saderīgs ar minēto priekšlikumu, par kuru Padome vēl nav varējusi panākt vienošanos. (7) Saskaņā ar informāciju, ko sniegusi Itālija, palielinātajai robežvērtībai būs nenozīmīga ietekme uz nodokļu ieņēmumu kopējo summu, ko iekasēs galapatēriņa stadijā. (8) Atkāpe neietekmē Savienības pašu resursus, ko veido iekasētais pievienotās vērtības nodoklis, IR PIEŅĒMUSI ŠO LĒMUMU. 1. pants Atkāpjoties no Direktīvas 2006/112/EK 285. panta, Itālijai atļauj atbrīvot no PVN nodokļa maksātājus, kuru gada apgrozījums nav lielāks par EUR 65 000. Itālija var palielināt robežvērtību, lai saglabātu atbrīvojuma vērtību reālajā izteiksmē. 2. pants Šis lēmums stājas spēkā tā paziņošanas dienā. Šo lēmumu piemēro no 2014. gada 1. janvāra līdz dienai, kad stājas spēkā direktīva, ar ko groza gada apgrozījuma summu robežvērtības, līdz kurām nodokļa maksātāji var saņemt atbrīvojumu no PVN, vai līdz 2016. gada 31. decembrim atkarībā no tā, kurš termiņš ir agrāk 3. pants Šis lēmums ir adresēts Itālijas Republikai. Briselē, Padomes vārdā – priekšsēdētājs [1] OV 71, 14.4.1967., 1303.–1312. lpp. [2] OV L 249, 18.9.2008., 13–14. lpp. [3] OV L 294, 12.11.2010., 12.–13. lpp. [4] OV C 24, 29.1.2005., 10. lpp. [5] http://eur-lex.europa.eu/LexUriServ/LexUriServ.do?uri=COM:2004:0728:FIN:LV:PDF [6] OV L 155, 7.6.1989., 9.–13. lpp. [7] OV L 347, 11.12.2006., 1. lpp. [8] OV L 249, 18.9.2008., 13.–14. lpp. [9] OV L 294, 12.11.2010., 12.–13. lpp. [10] COM(2004) 728 galīgā redakcija (OV C 24, 29.1.2005., 10. lpp.).